text: punkt
  
  publiceret: 2022-12-29 14:06:57+01:00
  Begrebet punkt er et af grundelementerne inden for geometrien. Et punkt har en position, men ingen udstrækning.
  I den græske matematiker Euklids hovedværk Elementer defineres et punkt som "det, der ikke kan deles". Fra et logisk synspunkt er dette ikke en definition, idet man ikke kan definere en ting ved fraværet af egenskaber. Formuleringen understreger dog, at et punkt ikke er en størrelse (et kontinuum) i aristotelisk forstand i modsætning til alle de andre geometriske objekter, der beskrives i Elementer. Måske skal Euklids "definition" ses som en positiv stillingtagen i debatten blandt de græske filosoffer om, hvorvidt der findes et udeleligt element, et atom. Måske var det blot et pædagogisk kneb for at komme videre fra en prik i sandet.
  I moderne matematik opfattes punktet som et abstrakt begreb, et såkaldt primitiv.